Ramaphosa stel ekonomiese raadgewer aanTrudi Makhaya (Foto: ANA) Pres. Cyril Ramaphosa het die ekonoom Trudi Makhaya Maandag as sy ekonomiese raadgewer aangewys. Dié besluit volg nadat Ramaphosa Trevor Manuel, voormalige minister van finansies, Mcebisi Jonas, voormalige adjunkminister van finansies, Phumzile Langeni, die uitvoerende voorsitter van Afropulse Group, en Jacko Maree, voorsitter van die Liberty-groep, as sy spesiale gesante vir beleggings aangewys het. African News Agency berig Makhaya is buiten ŉ ekonoom ook ŉ skrywer en entrepreneur. Sy het gedien as raadgewer en belegger vir talle maatskappye en was in nie-uitvoerende direkteursposisies by onder meer Vumelana Advisory Fund en MTN Suid-Afrika. Sy was ook die hoofekonoom en ŉ lid van die uitvoerende komitee by die Mededingingskommissie van Suid-Afrika vanaf 2010 tot 2014. Sy was voorheen ook in bestuursposisies by Deloitte Suid-Afrika, Genesis Analytics en AngloGold Ashanti. Makhaya het ŉ MBA en ŉ MSc-graad in ontwikkelingsekonomie aan die Universiteit van Oxford. Sy het ook ŉ MCom in ekonomie, ŉ honneursgraad in ekonomie en ŉ BCom in regte en ekonomie aan die Universiteit van die Witwatersrand verwerf. Volgens Ramaphosa sal Makhaya bogenoemde gesante se werk koördineer aangesien die regering hoop vir direkte beleggings in Suid-Afrika van $100 miljard oor die volgende vyf jaar. Die groep sal na Asië, die Midde-Ooste, Europa en Amerika reis om met potensiële beleggers te vergader. Hulle sal ook beleggers in ander dele van Afrika, Nairobi en Lagos besoek. Ramaphosa het Maandagaand na Londen vertrek om die Suid-Afrikaanse afvaardiging na die Gemenebes-byeenkoms van staatsleiers te verteenwoordig. “Ons sal hierdie geleentheid benut om met verskeie groot internasionale maatskappye byeen te kom om hulle op die hoogte te hou van onlangse ontwikkelings in die land en in te lig oor ons beoordeling van die ekonomiese uitdagings, risiko’s en geleenthede in Suid-Afrika. Ons sal ŉ duidelike en konsekwente boodskap oordra – dat Suid-Afrika ŉ beleggingsbestemming met beduidende onverwesenlikte potensiaal is,” het Ramaphosa gesê.